บัณฑูร เผยต่างชาติเชื่อไทยน่าลงทุน
บัณฑูรเผยสัญญาณดี นักท่องเที่ยว นักลงทุนเริ่มกลับเข้าประเทศไทย ห่วงความไม่สงบทำลายความเชื่อมั่น
28 ก.ค. 2553

บัณฑูรเผยสัญญาณดี นักท่องเที่ยว นักลงทุนเริ่มกลับเข้าประเทศไทย ห่วงความไม่สงบทำลายความเชื่อมั่น
นายบัณฑูร ล่ำซำ ประธานเจ้าหน้าที่บริหาร และกรรมการผู้จัดการ ธนาคารกสิกรไทย กล่าวว่า ในมุมมองของนักลงทุนและนักท่องเที่ยว เห็นว่าประเทศไทยยังน่าที่จะลงทุนและท่องเที่ยวอยู่ เห็นได้จากนักท่องเที่ยวและนักลงทุนเริ่มกลับมาประเทศไทยบ้างแล้ว 
ทั้งนี้จากเหตุการณ์การลอบวางระเบิดที่หน้าห้างบิ๊กซีนั้นก็ส่งผลกระทบบ้าง ซึ่งถือว่าเป็นโจทย์ที่การเมืองจะต้องแก้ ซึ่งเชื่อว่าน่าจะหาทางออกได้
"ไม่อยากให้เกิดความไม่สงบบ่อย เพราะพอเกิดความไม่สงบทีหนึ่ง เศรษฐกิจก็สะดุด เห็นได้จากไตรมาส 2 ก็สะดุดไปแล้ว ตอนนี้ไตรมาส 3 ฟ้าเปิดก็เริ่มดีขึ้น ไม่อยากให้เกิดความไม่สงบอีก"
นายบัณฑูร กล่าวอีกว่า ในระยะสั้นนี้เศรษฐกิจไม่น่าจะมีปัญหา เพราะการส่งออกเป็นไปได้ดี แต่จะเป็นห่วงระยะยาวมากกว่า ที่ยังไม่เห็นโครงสร้างพื้นฐานระยะยาว ทั้งการวางกฎหมาย การโทรคมนาคม การศึกษา